## Sanitat incorporarà ferramentes d’intel·ligència artificial en dermatologia per al diagnòstic de lesions en la pell

*** Marciano Gómez ha explicat que la introducció de la IA en este àmbit permetrà la detecció precoç de possibles lesions malignes i reduirà les llistes d’espera
* La Conselleria licitarà en breu l’adquisició del programari que permetrà implementar les ferramentes d’intel·ligència artificial**

La Conselleria de Sanitat incorporarà ferramentes d’intel·ligència artificial (IA) en dermatologia per a donar suport i facilitar els diagnòstics de les lesions en la pell. En este sentit, metges d’atenció primària i especialistes en dermatologia treballen conjuntament per a la introducció de la IA en este àmbit.

En concret, el conseller de Sanitat, Marciano Gómez, ha indicat que “la Conselleria licitarà en breu el programari que permetrà la implantació de ferramentes basades en intel·ligència artificial en els processos diagnòstics de patologies de la pell, la qual cosa facilitarà la detecció precoç de possibles lesions malignes en la pell”. L’objectiu és que estiga implantat en tota la Comunitat Valenciana al llarg de 2026.

Així ho ha explicat el conseller després d’assistir a l’acte inaugural del 52é Congrés Nacional de l’Acadèmia Espanyola de Dermatologia i Venereologia, que se celebra entre els dies 7 i 10 de maig en l’Hemisfèric de la Ciutat de les Arts i les Ciències de València. Es tracta d’un esdeveniment que reunix més de 3.000 participants de 21 països per a abordar els últims avanços en dermatologia i venereologia.

Marciano Gómez ha destacat la necessitat d’aprofitar, en l’àmbit de la salut, els beneficis que aporten els avanços tecnològics, “incorporar la intel·ligència artificial en atenció primària per al suport de diagnòstics de lesions de pell i en el mesurament del grau de gravetat de les patologies permetrà prioritzar la derivació dels pacients des de primària a especialitzada”.

De fet, gràcies a este sistema, el metge de família pot prendre una imatge de la lesió del pacient, que és analitzada de manera immediata oferint al facultatiu informació sobre el diagnòstic més probable, així com la malignitat de la lesió o no. Tot això permetrà detectar els casos més urgents i agilitzar els temps a l’hora d’iniciar els tractaments en cas de ser necessaris.

Actualment, la Conselleria de Sanitat ja ha apostat per la incorporació de la intel·ligència artificial en diferents àrees sanitàries, com és en el programa de cribratge de càncer de mama, així com per a donar suport a la lectura de les radiografies de tòraxs i d’aparell osteoarticular en sospites de fractura, tant en urgències d’hospital com en atenció primària.

Quant a dermatologia, en estos moments representa una part crucial de l’assistència sanitària, tant pel nombre de consultes com per la complexitat de les patologies tractades, per la qual cosa la implementació de ferramentes d’intel·ligència artificial servirà per a millorar l’eficiència i per a ampliar l’accés i la reducció de temps d’espera.

Fecha: 08/05/2025